

NOLIKUMS

Ādažos, Ādažu novadā

2025. gada 11. martā **Nr.** **ĀNP/1-5-2/25/17**

**Ielu tirdzniecības organizēšana Ādažu novada administratīvajā teritorijā 2025. gadā**

1. **Vispārējie noteikumi**
2. Nolikums nosaka kārtību, kādā ielu tirdzniecības organizētāji var pieteikties un Ādažu novada pašvaldības Centrālā pārvalde izvēlas ielu tirdzniecības organizētājus pašvaldības īpašumos noteiktajās ielu tirdzniecības organizēšanas vietās.
3. Nolikuma mērķis ir izvēlēties šī nolikuma prasībām atbilstošus ielu tirdzniecības organizatorus (turpmāk arī saukti “Pretendenti”), kas organizēs ielu tirdzniecību 2025. gadā, tajā skaitā arī pašvaldības organizētajos publiskajos svētku pasākumos.
4. Ielu tirdzniecību atļauts organizēt šādās vietās (sk. pielikumu):
	1. “Līgo laukums”, Gaujas iela 10 un Gaujas iela 10A, Ādaži, Ādažu novads;
	2. “Skvērs”, kad. Nr. 8052 004 0410, Carnikava, Carnikavas pagasts, Ādažu novads;
	3. “Jūras iela” (posmā no Jūras ielas 1A līdz Jūras iela 3A), Carnikava, Carnikavas pagasts, Ādažu novads;
	4. novada svētkos tirdzniecībai plānotā teritorijā.

**II. Ielu tirdzniecības organizēšanas laiks**

1. Ielu tirdzniecību 2025. gadā var veikt šādos datumos:
	1. 19. aprīlī;
	2. 3. maijā;
	3. 7. un 21. jūnijā;
	4. 26. jūlijā;
	5. 9. un 30. augustā;
	6. 13. un 27. septembrī;
	7. 11. oktobrī;
	8. 8. novembrī;
	9. 20. decembrī.
2. Vienā laikā un vienā vietā var organizēt tikai vienu ielu tirdzniecību.
3. Ielu tirdzniecība pašvaldības svētkos 2025. gadā notiks šādos datumos:
	* 1. 24. maijā - Gaujas svētki (tikai Ādažos);
		2. 11. jūlijā – Zvejnieksvētku ieskaņas Zaļumballe (tikai Carnikavā);
		3. 23. augustā – Nēģu svētki (tikai Carnikavā).

**III. Ielu tirdzniecības organizēšanas kārtība**

1. Ielu tirdzniecības organizatoram (turpmāk – Organizators) jāievēro:
	1. Ministru kabineta 2010. gada 12. maija noteikumi Nr. 440 “Noteikumi par tirdzniecības veidiem, kas saskaņojami ar pašvaldību un tirdzniecības organizēšanas kārtību”;
	2. Ādažu novada pašvaldības domes 2022. gada 10. jūnija saistošie noteikumi Nr. 50/2022 “Ielu tirdzniecības organizēšanas un saskaņošanas kārtība”;
	3. Ādažu novada pašvaldības domes 2023. gada 15. marta saistošie noteikumi Nr. 5/2023 “Par nodevu tirdzniecībai publiskās vietās Ādažu novadā”.
2. Organizatora pienākumi:
	1. izstrādāt ielu tirdzniecības izvietojuma plānu un saskaņot ar pašvaldības aģentūru “Carnikavas komunālserviss” ielu tirdzniecības dalībnieku transporta izvietojumu (ja nepieciešams);
	2. iekārtot ielu tirdzniecības teritoriju par saviem līdzekļiem, ar savu darbaspēk un ierīcēm, nodrošinot nepieciešamo inventāru (teltis, galdi, krēsli, atkritumu tvertnes u.c.);
	3. ielu tirdzniecības laikā sagaidīt un ierādīt tirdzniecības dalībniekiem tirdzniecības vietas;
	4. nodrošināt organizatora pārstāvja atrašanos ielu tirdzniecības vietā un laikā;
	5. uzraudzīt, lai tirdzniecības dalībnieki ievērotu sabiedrisko kārtību;
	6. ja tirdzniecības vietās zāliens ir mitrs, veikt nepieciešamos pasākumus, lai mazinātu zāliena klāja bojāšanu ielu tirdzniecības laikā, kā arī pēc tirdzniecības zāliens ir jāsakopj;
	7. nodrošināt tirdzniecības dalībniekus ar elektrību (ja nepieciešams) un atkritumu tvertnēm sadzīves atkritumu savākšanai;
	8. pēc tirdzniecības atstāt ielu tirdzniecības vietu un tās apkārtni tīru un sakoptu, kā arī izvest ielu tirdzniecības laikā radušos atkritumus;
	9. neizvietot reklāmu un neizplatīt reklāmas materiālus bez saskaņošanas ar pašvaldību;
3. Ielu tirdzniecībai pašvaldību svētku laikā Organizators:
	1. nodrošina kvalitatīvus un daudzveidīgus Latvijas amatnieku un mājražotāju produkcijas piedāvājumus;
	2. nodrošina vizuāli pievilcīgu un tematisku tirdzniecības teritorijas noformējumu (ieejas vārti, dekorācijas, karogi, foto stūris, u.tml.);
	3. aizņem tikai pašvaldības norādīto tirdzniecības teritoriju un platību;
	4. saskaņo ar pašvaldību ielu tirdzniecību organizēšanas formātu un koncepciju:
		1. līdz 24.04.2025. – Ādažu novada kultūras centra vadītājai – par tirdzniecību pasākumā “Gaujas svētki”;
		2. līdz 11.06.2025. – Carnikavas Tautas nama “Ozolaine” vadītājai - par tirdzniecību pasākumā “Zvejnieksvētku ieskaņas Zaļumballe”;
		3. līdz 23.07.2025. - Carnikavas Tautas nama “Ozolaine” vadītājai - par tirdzniecību pasākumā “Nēģu svētki”;
	5. bez iepriekšējas saskaņošanas ar pašvaldību neatskaņot mūziku un neizpildīt priekšnesumus, kas var ietekmēt citu pašvaldības organizētu svētku pasākumu norises ielu tirdzniecības vietā;
	6. nodrošina šādu tirdzniecības dalībnieku skaitu:
		1. “Gaujas svētkos” no 150 līdz 230;
		2. “Nēģu svētkos” no 150 līdz 230;
		3. “Zvejnieksvētku ieskaņas Zaļumballē” – līdz 150;
	7. nodrošina pasākuma “Zvejnieksvētku ieskaņas Zaļumballes” laikā:
		1. kvalitatīvu un daudzveidīgu sabiedriskās ēdināšanas pakalpojumu sniedzēju piedāvājumu par sabiedrībai pieejamām cenām, saskaņojot pakalpojuma sniegšanas pretendentus ar Carnikavas Tautas nama “Ozolaine” vadītāju;
		2. izklaides un aktivitātes bērniem un pusaudžiem (radošās darbnīcas, fiziskās aktivitātes, spēļu zonas, u.c., kas veicina dalībnieku attīstību un rada pozitīvu pasākuma apmeklēšanas pieredzi.
4. Organizatora tiesības:
	1. atteikties no ielu tirdzniecības organizēšanas;
	2. saņemt nepieciešamo informāciju, saskaņojumus un atļaujas no pašvaldības vai tās iestādēm par ielu tirdzniecības organizēšanu.
5. Ja Organizators atsakās no ielu tirdzniecības organizēšanas izvēlētajā dienā un vietā, tam rakstveidā jābrīdina pašvaldība vismaz trīs nedēļas iepriekš. Pretējā gadījumā pašvaldība uz vienu gadu piemēros diskvalifikāciju Organizatora dalībai ielu tirdzniecības organizēšanā Ādažu novada administratīvajā teritorijā.
6. Ja Organizators atsakās no ielu tirdzniecības organizēšanas pašvaldības svētkos izvēlētajā dienā, tam rakstveidā jābrīdina pašvaldība vienu mēnesi iepriekš. Šādā gadījumā pašvaldībai samaksātā īslaicīgās zemes nomas maksa Organizatoram netiek atmaksāta. Pretējā gadījumā pašvaldība uz vienu gadu piemēros diskvalifikāciju Organizatoram dalībai ielu tirdzniecības organizēšanai pašvaldības organizēto publisko svētku laikā.
7. Ja Organizators nesaskaņo ar pašvaldību svētku ielu tirdzniecību formātu un koncepciju šī nolikuma 9.4. apakšpunktā noteiktajā termiņā, pašvaldībai ir tiesības atteikt Organizatoram atļauju organizēt ielu tirdzniecību svētku laikā un pārrunu procedūrā uzrunāt citu Pretendentu.
8. Šī nolikuma 10.1. apakšpunkta gadījumā pašvaldībai ir tiesības uzrunāt nākamo Pretendentu, kas pieteikumā bija norādījis piekritīgo datumu un vietu. Šis noteikums attiecas uz ielu tirdzniecību, kas tiek organizēta šī nolikuma 4. punktā noteiktajos datumos.

**IV. Pretendentu pieteikšanās kārtība**

1. Pretendents var būt juridiska, vai fiziskai persona, kas reģistrējusi saimniecisko darbību un kam uz iesnieguma iesniegšanas brīdi:
	1. nav Valsts ieņēmumu dienesta administrēto nodokļu (nodevu) parādu Latvijas Republikā vai valstī, kurā tas reģistrēts, tajā skaitā, valsts sociālās apdrošināšanas iemaksu parādi, kas kopsummā pārsniedz 150 EUR, kā arī maksājumu parādi (nodokļi, nomas maksājumi, utt.) attiecībā pret Ādažu novada pašvaldību;
	2. nav pasludināta maksātnespēja, nav uzsākts likvidācijas process, tā saimnieciskā darbība nav apturēta vai pārtraukta, vai nav uzsākta tiesvedība par darbības izbeigšanu, maksātnespēju vai bankrotu;
	3. nav konstatēti apstākļi, kas noteikti Ministru kabineta 2018. gada 10. februāra noteikumu Nr. 97 “Publiskas personas mantas iznomāšanas noteikumi” 14. un 15.punktā;
	4. ir tiesības organizēt ielu tirdzniecību saskaņā ar spēkā esošajiem normatīvajiem aktiem.
2. Iesniedzot pieteikumu ielu tirdzniecības organizēšanai Pretendents norāda šādu informāciju:
	1. fiziskās personas vārdu, uzvārdu un nodokļu maksātāja reģistrācijas kodu, vai juridiskās personas nosaukumu (firma) un nodokļu maksātāja reģistrācijas kodu;
	2. vēlamo ielu tirdzniecības organizēšanas datumu un vietu;
	3. iepriekšējas pieredzes apliecinājumu ielu tirdzniecības organizēšanā pēdējo trīs gadu laikā, kas raksturo nepieciešamo iemaņu kopumu, kas sniedz ieskatu Pretendenta darbā;
	4. papildu informāciju (pēc Pretendenta ieskatiem).
3. Iesniedzot pieteikumu ielu tirdzniecības organizēšanai pašvaldības svētkos, Pretendents norāda šādu informāciju:
	1. fiziskās personas vārdu, uzvārdu un nodokļu maksātāja reģistrācijas kodu vai juridiskās personas nosaukumu (firma) un nodokļu maksātāja reģistrācijas kodu;
	2. vēlamo ielu tirdzniecības organizēšanas datumu un vietu;
	3. iepriekšējas pieredzes apliecinājumu ielu tirdzniecības organizēšanā pēdējo trīs gadu laikā, kas raksturo nepieciešamo iemaņu kopumu, kas sniedz ieskatu Pretendenta darbā;
	4. pozitīvas atsauksmes, kas datētas līdz 2025. gada 1. martam, vismaz no trīs pašvaldībām un trīs citiem sadarbības partneriem, nesaistītiem ar tirdzniecības dalībniekiem (piemēram, pasākumu organizatoriem, u.c.) publisko pasākumu ietvaros pēdējo trīs gadu laikā.
4. Pieteikuma dokumentus Pretendenti iesniedz līdz 2025. gada 21. martam, plkst. 14.00, klātienē Vienotajā valsts un pašvaldības klientu apkalpošanas centrā Ādažos (Gaujas iela 33A) vai Carnikavā (Stacijas iela 5, Carnikava, Carnikavas pagasts, Ādažu novads), vai ar drošu e-parakstu parakstītu iesniegumu iesniedz valsts pārvaldes pakalpojumu portālā [www.latvija.lv](http://www.latvija.lv), nosūtot uz pašvaldības oficiālo elektronisko adresi vai uz pašvaldības elektronisko pasta adresi dome@adazunovads.lv.
5. Pretendenta pieteikums ir apliecinājums tam, ka viņš ir iepazinies ar šo nolikumu, kā arī apņemas to ievērot un uzņemas atbildību par nolikumā noteikto prasību ievērošanu.

**V. Pretendentu izvērtēšana un Komisijas kompetence**

1. Pašvaldības izpilddirektora izveidota komisija (turpmāk – Komisija) piecu darba dienu laikā pēc pieteikumu iesniegšanas termiņa beigām izvērtē Pretendentu iesniegumus un apkopo pieteiktos ielu tirdzniecības organizēšanas datumus un vietas.
2. Komisija izvērtē Pretendentu iesniegumu atbilstību šajā nolikumā noteiktajiem nosacījumiem.
3. Ja pašvaldībā par Pretendenta organizēto tirgu Ādažu novadā pēdējo divu kalendāra gadu laikā ir saņemtas vismaz divas pamatotas sūdzības no pašvaldības iestādēm vai tirdzniecības vietai pieguļošo nekustamo īpašumu īpašniekiem, Komisija var izslēgt Pretendentu no dalības tirgus organizēšanā Ādažu novadā 2025. gadā.
4. Komisija pieņem lēmumu un apstiprina Organizatorus ielu tirdzniecības organizēšanai, ja Pretendenti ir izvēlējušies dažādus datumus un vietas ielu tirdzniecības organizēšanai.
5. Ja Pretendenta izvēlētā ielu tirdzniecības datums un vieta sakrīt ar citu Pretendentu izvēli, tad pašvaldība organizē tirdzniecības vietu zemesgabalu īstermiņa nomas tiesību mutisku izsoli. Sēdes protokolu Komisija nosūta Pašvaldības mantas iznomāšanas un atsavināšanas komisijai (turpmāk – Izsoļu komisija) izsoles organizēšanai.
6. Komisijas sēdes notiek bez Pretendentu klātbūtnes.
7. Komisijas lēmums ir galīgs un nav apstrīdams.
8. Komisija var izsludināt atkārtotu pieteikumu iesniegšanu, ja nav pieteicies neviens Pretendents.

**VI. Mutiskā izsole**

1. Ielu tirdzniecības organizēšanas mutisko izsoli organizē un veic Izsoļu komisija.
2. Izsoļu komisija publicē mutiskās izsoles noteikumus pašvaldības tīmekļvietnē <https://www.adazunovads.lv/lv/izsolu-katalogs>.
3. Nomas maksas sākumcenu nosaka atbilstoši Ādažu novada pašvaldības domes 2024. gada 28. novembra lēmuma Nr. 463 “Par pašvaldības zemesgabalu nomas maksas cenrādi īslaicīgai nomai un reklāmai vai informācijas objektu izvietošanai” 1.2. apakšpunktam.
4. Piecu dienu laikā pēc izsoles rezultātu apstiprināšanas Komisija rakstveidā informē izsoles uzvarētāju par datumu un vietu, kad tas var organizēt ielu tirdzniecību.
5. Atbilstoši izsoles uzvarētāja nosolītajiem ielu tirdzniecības organizēšanas laikam, pašvaldība ar Organizatoru slēdz īstermiņa zemes nomas līgumu. Organizators veic zemes nomas maksas apmaksu 10 (desmit) dienu laikā pēc Komisijas paziņojuma nosūtīšanas izsoles uzvarētājam.

**VII. Citi noteikumi**

1. Pašvaldības noteiktam darbiniekam ir tiesības pašvaldības svētku laikā veikt ielu tirdzniecības organizēšanas pārbaudi, t.sk., tirdzniecības dalībnieku atbilstību pašvaldības izdotajai ielu tirdzniecības atļaujai pievienotajam dalībnieku sarakstam. Ja tirdzniecībā piedalās tirdzniecības dalībnieks, kas nav iekļauts minētajā sarakstā, tad pašvaldības darbinieks dokumentē pārkāpumu un elektroniski nosūta to Organizatoram.
2. Ne vēlāk kā piecas darba dienas pirms ielu tirdzniecības organizēšanas Organizators iesniedz pašvaldībai iesniegumu par tirdzniecības organizēšanu atbilstoši Ādažu novada pašvaldības domes 2022. gada 10. jūnija saistošo noteikumu Nr. 50/2022 “Ielu tirdzniecības organizēšanas un saskaņošanas kārtība” 24. punktam.
3. Pirms tirdzniecības atļaujas saņemšanas Organizators samaksā pašvaldības nodevu par ielu tirdzniecību, atbilstoši Ādažu novada pašvaldības domes 2023. gada 15. marta saistošo noteikumu Nr. 5/2023 “Par nodevu tirdzniecībai publiskās vietās Ādažu novadā” 6.2. punktam.
4. Ja Organizatoram tirdzniecības vietās ir nepieciešams elektrības pieslēgums, šo pakalpojumu nodrošina pašvaldības aģentūra “Carnikavas komunālserviss”, ar kuru Organizators noslēdz pakalpojuma līgumu.

Pašvaldības izpilddirektors G.Porietis

ŠIS DOKUMENTS IR ELEKTORNISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU